《简周宇安》
清代·聂节亨

袁江腊月夜飞雪，万顷玻璃散冰缬。杈丫冻木绕江森，孤洲惨惨寒云裂。

柴扉江岸旧为家，画里芭蕉映浅沙。钓竿久共羊裘老，月明浦溆舟时拿。

形骸放浪无羁束，忘机迹已轻鸥熟。不须句漏乞丹砂，管领溪山一生足。

太华山顶莲花开，人间富贵轻尘埃。一樽许我醉醽醁，高兴直欲凌蓬莱。

作者简介：聂节亨，字子嘉，江西清江人。贡生，官靖安训导。有《松巢吟稿》。